Τρίτη ενημέρωση των ανακοινώσεων των κρατών μελών σύμφωνα με το άρθρο 23 παράγραφος 1 του κανονισμού (ΕΚ) αριθ. 1348/2000 του Συμβουλίου, της 29ης Μαΐου 2000, περί επιδόσεως και κοινοποιήσεως στα κράτη μέλη δικαστικών και εξωδίκων πράξεων σε αστικές ή εμπορικές υποθέσεις(1)

(2002/C 13/02)

1. Η εισαγωγή διατυπώνεται ως εξής: "ΕΙΣΑΓΩΓΗ

Η παρούσα Επίσημη Εφημερίδα περιλαμβάνει μέρος των πληροφοριών που πρέπει να αποτελέσουν το αντικείμενο δημοσίευσης δυνάμει του άρθρου 23 παράγραφος 2 του κανονισμού (ΕΚ) αριθ. 1348/2000(2). Πρόκειται για πληροφορίες που ανακοινώνονται από τα κράτη μέλη, σχετικές με τα άρθρα 2 (υπηρεσίες διαβίβασης), 3, 4, 9, 10, 13, 14, 15 και 19 του κανονισμού (ΕΚ) αριθ. 1348/2000. Οι πληροφορίες που αφορούν τις υπηρεσίες παραλαβαής έχουν δημοσιευτεί χωριστά σε ένα εγχειρίδιο(3).

Υπενθυμίζεται ότι η Δανία δεν δεσμεύεται από τον κανονισμό.

Το γεγονός ότι ένα κράτος μέλος δεν έχει ανακοινώσει ιδιαίτερες γλωσσικές διατάξεις όσον αφορά το άρθρο 14, σημαίνει έμμεσα ότι ισχύουν οι γλωσσικές διατάξεις του άρθρου 8."

2. Γερμανία: Οι πληροφορίες για τη Γερμανία αντικαθίστανται από τις ακόλουθες πληροφορίες: "ΓΕΡΜΑΝΙΑ

Άρθρο 2

Υπηρεσίες διαβίβασης

Υπηρεσία διαβίβασης για τις δικαστικές πράξεις είναι το εκάστοτε δικαστήριο το οποίο προβαίνει στην επίδοση ή κοινοποίηση [άρθρο 4 τμήμα 1 αριθ. 1 του νόμου για την εκτέλεση των κοινοτικών διατάξεων σχετικά με την επίδοση και κοινοποίηση (ZustDG)].

Υπηρεσία διαβίβασης για τις εξώδικες πράξεις είναι το Amtsgericht (/περιφερειακό δικαστήριο), στην περιφέρεια του οποίου κατοικεί ή έχει τη συνήθη διαμονή του το πρόσωπο που προβαίνει στην επίδοση ή κοινοποίηση· για τις συμβολαιογραφικές πράξεις, είναι επίσης εκείνο το Amtsgericht, στην περιφέρεια του οποίου έχει το συμβολαιογραφείο του ο πιστοποιών συμβολαιογράφος· όσον αφορά τα νομικά πρόσωπα, αντί της κατοικίας λαμβάνεται υπόψη η έδρα τους· οι κυβερνήσεις των Länder μπορούν να αναθέτουν με διάταγμα τα καθήκοντα της υπηρεσίας διαβίβασης σε ένα μόνο περιφερειακό δικαστήριο (Amtsgericht) για τις περιφέρειες περισσότερων περιφερειακών δικαστηρίων (άρθρο 4 τμήμα 1 αριθ. 2 ZustDG).

Άρθρο 3

Κεντρικές αρχές

Το καθήκον της κεντρικής αρχής αναλαμβάνεται σε κάθε γερμανικό ομόσπονο Länder από αρχή την οποία ορίζει η κυβέρνηση αυτού του Länder (άρθρο 4 τμήμα 3 ZustDG).

Κατάλογος των κεντρικών αρχών και διαθέσιμα μέσα επικοινωνίας

Ως ταχυδρομική διεύθυνση αναγράφεται πρώτα - εφόσον υπάρχει - ο ταχυδρομικός τομέας και η περιοχή και αλλιώς, ή ενδεχομένως επιπλέον, η ταχυδρομική θυρίδα.

Για τις επιστολές πρέπει πρώτα να χρησιμοποιείται ο ταχυδρομικός τομέας και η περιοχή, αλλιώς η ταχυδρομική θυρίδα.

Για τις επείγουσες αποστολές και τα δέματα (καθώς και τα μικροδέματα) πρέπει να χρησιμοποιείται η διεύθυνση που περιλαμβάνει την οδό και τον αριθμό.

>ΘΕΣΗ ΠΙΝΑΚΑ>

Κατά τόπον αρμοδιότητα:

A. Baden-Württemberg

B. Bayern

C. Berlin

D. Brandenburg

E. Bremen

F. Hamburg

G. Hessen

H. Mecklenburg-Vorpommern

I. Niedersachsen

J. Nordrhein-Westfalen

K. Rheinland-Pfalz

L. Saarland

M. Sachsen

N. Sachsen-Anhalt

O. Schleswig-Holstein

P. Thüringen

Τα διαθέσιμα μέσα επικοινωνίας είναι τα ακόλουθα:

- Για την παραλαβή και την αποστολή: ταχυδρομείο και ιδιωτικές ταχυδρομικές υπηρεσίες, φαξ.

- Για την άτυπη επικοινωνία: τηλέφωνο και ηλεκτρονικό ταχυδρομείο.

Εκτός από τη γερμανική, γίνεται δεκτή και η αγγλική γλώσσα.

Άρθρο 4

Διαβίβαση των πράξεων

Για τη συμπλήρωση του εντύπου (αίτηση) γίνεται δεκτή, εκτός από τη γερμανική, και η αγγλική γλώσσα.

Άρθρο 9

Ημερομηνία επίδοσης ή κοινοποίησης

Η Ομοσπονδιακή Δημοκρατία της Γερμανίας δεν σκοπεύει προς το παρόν να παρεκκλίνει του άρθρου 9 παράγραφος 1 ή παράγραφος 2.

Για τη συμπλήρωση του εντύπου (βεβαίωση) γίνεται δεκτή, εκτός από τη γερμανική, και η αγγλική γλώσσα.

Άρθρο 13

Επίδοση ή κοινοποίηση από διπλωματικούς ή προξενικούς υπαλλήλους

Στην επικράτεια της Ομοσπονδιακής Δημοκρατίας της Γερμανίας δεν επιτρέπεται η επίδοση ή κοινοποίηση μέσω διπλωματικών ή προξενικών υπαλλήλων κατά την έννοια του άρθρου 13 παράγραφος 1 του κανονισμού, εκτός αν οι πράξεις πρόκειται να επιδοθούν ή να κοινοποιηθούν σε υπήκοο του κράτους μέλους προέλευσης (άρθρο 1 ZustDG).

Άρθρο 14

Επίδοση ή κοινοποίηση ταχυδρομικώς

Στην επικράτεια της Ομοσπονδιακής Δημοκρατίας της Γερμανίας επιτρέπεται η επίδοση ή κοινοποίηση απευθείας με το ταχυδρομείο, κατά την έννοια του άρθρου 14 παράγραφος 1 του κανονισμού, μόνο μέσω συστημένης επιστολής με απόδειξη παραλαβής και μόνο υπό τον όρο ότι η πράξη που πρόκειται να επιδοθεί ή να κοινοποιηθεί έχει συνταχθεί σε μία από τις ακόλουθες γλώσσες ή συνοδεύεται από μετάφραση σε μία από τις γλώσσες αυτές: γερμανική ή μία από τις επίσημες γλώσσες του κράτους μέλους προέλευσης, εφόσον ο παραλήπτης είναι υπήκοος αυτού του κράτους μέλους (άρθρο 2 τμήμα 1 ZustDG).

Άρθρο 15

Απευθείας αίτηση επίδοσης ή κοινοποίησης

Στην επικράτεια της Ομοσπονδιακής Δημοκρατίας της Γερμανίας δεν επιτρέπεται η επίδοση ή κοινοποίηση με πρωτοβουλία των διαδίκων κατά την έννοια του άρθρου 15 παράγραφος 1 του κανονισμού (άρθρο 3 ZustDG).

Άρθρο 19

Ερημοδικία εναγομένου

Τα γερμανικά δικαστήρια μπορούν να εκδώσουν απόφαση, εφόσον πληρούνται οι προϋποθέσεις του άρθρου 19 παράγραφος 2, όταν το εισαγωγικό της δίκης έγγραφο ή άλλη ισοδύναμη πράξη έχει αποτελέσει αντικείμενο δημόσιας επίδοσης ή κοινοποίησης στην Ομοσπονδιακή Δημοκρατία της Γερμανίας.

Η αίτηση απαλλαγής από τα αποτελέσματα της παρόδου της προθεσμίας, κατά την έννοια του άρθρου 19 παράγραφος 4 του κανονισμού, δεν μπορεί να υποβληθει πλέον μετά την πάροδο ενός έτους από την εκπνοή της μη τηρηθείσας προθεσμίας."

(1) ΕΕ C 151 της 22.5.2001, σ. 4, όπως τροποποιήθηκε τελευταία από την ΕΕ C 282 της 6.10.2001, σ. 2.

(2) ΕΕ L 160 της 30.6.2000, σ. 37.

(3) ΕΕ L 298 της 15.11.2001, σ. 1.